En nom de nostre seigneur amen. L’an de l’incarnacion d’icellui courrant mil trois cens quatre vins et dix huit, le septisme jour d’aoust, je Philebert Gueniot de Janley, fais sauoir a tous presens et aduenir que je confesse deuoir bien et lealment a Jehan Lenain demourant a Diion, la somme de cinq frans d’or, pour certaines et justes causes dont je me tieng pour bien content, et promet par mon serement pour ce donne aux euangiles de Dieu et soubs l’obligacion de tous mes biens presens et aduenir quelxconques lesquels quant adce je submet a la juridicion et cohercion de la court monseigneur le duc de Bourgoingne, et veulz estre comme de chose adiugie contrains par ladite court le dit debte paier et rendre audit creancier ou a son certain commandement portant ces lettres, c’est assauoir a la feste de saint Remi prochin venant la moitie, et l’autre moitie a Pasques charnelz ensuiguant qui sera l’an mil CCC IIIIxx et dix nuef, ensamble tous despens et missions encourus par deffaut de paiement; toutes exepcions et decepcions ad ce contrairez cessans et arriers mises. En tesmoing de ce, j’ay requis et obtenu le seel de ladite court monseigneur le duc estre mis a ces presentes lettres faites et donnees en la presence de messire Jehan Belin de Janley, prestre coadiuteur du tabellion de Ronure pour monseigneur le duc, de Jehan Gurge de Diion bouchier et Jehannot le Teraillon de Janley, tesmoins ad ce appelles et requis l’an et le jour dessus dis. — J. de Janley.